CELEX: C2006/121/13
Language: el
Date: 2006-05-20 00:00:00
Title: Υπόθεση C-150/06 P: Αναίρεση που άσκησαν στις  17 Μαρτίου 2006  οι Arizona Chemical BV, Eastman Belgium BVBA, Cray Valley Iberica, SA κατά της διατάξεως του Πρωτοδικείου (τρίτο τμήμα) της  14ης Δεκεμβρίου 2005  στην υπόθεση T-369/03, Arizona Chemical BV, Eastman Belgium BVBA, Resinall Europe BVBA, Cray Valley Iberica, SA κατά Επιτροπής των Ευρωπαϊκών Κοινοτήτων, υποστηριζόμενης από τη Φινλανδία

20.5.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 121/7
            
         Αναίρεση που άσκησαν στις 17 Μαρτίου 2006 οι Arizona Chemical BV, Eastman Belgium BVBA, Cray Valley Iberica, SA κατά της διατάξεως του Πρωτοδικείου (τρίτο τμήμα) της 14ης Δεκεμβρίου 2005 στην υπόθεση T-369/03, Arizona Chemical BV, Eastman Belgium BVBA, Resinall Europe BVBA, Cray Valley Iberica, SA κατά Επιτροπής των Ευρωπαϊκών Κοινοτήτων, υποστηριζόμενης από τη Φινλανδία
   (Υπόθεση C-150/06 P)
   (2006/C 121/13)
   Γλώσσα διαδικασίας: η αγγλική
   Διάδικοι
   
      Αναιρεσείουσες: Arizona Chemical BV, Eastman Belgium BVBA, Cray Valley Iberica, SA (εκπρόσωποι: K. Van Maldegem και C. Mereu, δικηγόροι)
   
      Λοιποί διάδικοι: Επιτροπή των Ευρωπαϊκών Κοινοτήτων, Φινλανδία, Resinall Europe BVBA
   Αιτήματα των αναιρεσειουσών
   Οι αναιρεσείουσες ζητούν από το Δικαστήριο:
   
               —
            
            
               να κηρύξει την αίτηση αναιρέσεως παραδεκτή και βάσιμη,
            
         
               —
            
            
               να αναιρέσει τη διάταξη του Πρωτοδικείου της 14ης Δεκεμβρίου 2005 στην υπόθεση Τ-369/03,
            
         
               —
            
            
               να κρίνει παραδεκτά τα αιτήματα των αναιρεσειουσών στην υπόθεση Τ-369/03,
            
         
               —
            
            
               να αποφανθεί επί του βασίμου ή, επικουρικώς, να αναπέμψει την υπόθεση στο Πρωτοδικείο προκειμένου να αποφανθεί αυτό συναφώς και
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στο σύνολο των δικαστικών εξόδων της δίκης.
            
         Λόγοι αναιρέσεως και κύρια επιχειρήματα
   Οι αναιρεσείουσες υποστηρίζουν ότι οι αποφάσεις του Πρωτοδικείου πρέπει να αναιρεθούν για τους εξής λόγους:
   
               1)
            
            
               Έλλειψη λογικής συνοχής της αιτιολογίας και εσφαλμένη εφαρμογή του νομικού κριτηρίου όσον αφορά το βάσιμο προσφυγής/αγωγής που ασκεί ο αποδέκτης δεσμευτικής πράξεως η οποία παράγει έννομα αποτελέσματα.
               Κατά τις αναιρεσείουσες συνιστά νομική πλάνη του Πρωτοδικείου το ότι δεν στήριξε την εκτίμησή του στο ότι η προσβαλλόμενη απόφαση είναι δεσμευτική πράξη παράγουσα έννομα αποτελέσματα, τα οποία επιφέρουν σημαντική μεταβολή στην έννομη κατάσταση των αναιρεσειουσών.
            
         
               2)
            
            
               Εσφαλμένη ερμηνεία του κανονιστικού πλαισίου που διέπει την εκτίμηση των προσκομισθέντων από τις αναιρεσείουσες στοιχείων σύμφωνα με την οδηγία 67/548/ΕΟΚ.
               Οι αναιρεσείουσες θεωρούν νομικώς πεπλανημένη την κρίση του Πρωτοδικείου ότι η εκτίμηση των προσκομισθέντων από τις αναιρεσείουσες στοιχείων και η τελική απόφαση της Επιτροπής όσον αφορά τη σημασία των στοιχείων αυτών για τον αποχαρακτηρισμό δεν αποτελεί διοικητική διαδικασία δυνάμενη να προσβληθεί με ένδικο βοήθημα.
            
         
               3)
            
            
               Εσφαλμένη εφαρμογή του κανονιστικού πλαισίου και των συναφών δικαιωμάτων που απονέμει η οδηγία 67/548/ΕΟΚ στις αναιρεσείουσες.
               Οι αναιρεσείουσες θεωρούν νομικώς πεπλανημένη την κρίση του Πρωτοδικείου ότι οι αναιρεσείουσες δεν μπορούσαν να ασκήσουν την προσφυγή/αγωγή, διότι αυτή στρεφόταν κατά μέτρου γενικής εφαρμογής.
            
         
               4)
            
            
               Προσβολή του δικαιώματος των αναιρεσειουσών σε αποτελεσματική δικαστική προστασία.
               Οι αναιρεσείουσες θεωρούν νομικώς πεπλανημένη την κρίση του Πρωτοδικείου ότι οι αναιρεσείουσες δύνανται να προσβάλουν την προσβαλλόμενη απόφαση ενώπιον των εθνικών δικαστηρίων.
            
         
               5)
            
            
               Νομική πλάνη όσον αφορά τη διαπίστωση ότι η προσφυγή/αγωγή των αναιρεσειουσών είναι εκπρόθεσμη.
               Οι αναιρεσείουσες υποστηρίζουν ότι η αγωγή τους για αποκατάσταση της ζημίας δεν είναι εκπρόθεσμη, διότι ο χρόνος παραγραφής της αξιώσεως υπολογίζεται, το νωρίτερο, από την ημερομηνία εκδόσεως της αποφάσεως της Επιτροπής του 1999, με την οποία δεν έγινε δεκτός ο αποχαρακτηρισμός, και πάντως από την ημερομηνία εκδόσεως της προσβαλλομένης αποφάσεως.